35 Na nima, Nzambi tubilaka Yakobi nde: “Telama, kwenda na Betele+ mpi zinga kuna, mpi sala mesa-kimenga kuna sambu na Nzambi ya kieleka, yina monanaka na nge ntangu nge vandaka kutina mpangi na nge Ezau.”+2 Ebuna Yakobi tubilaka bantu ya nzo na yandi mpi bantu yonso yina vandaka ti yandi nde: “Beno katula banzambi ya banzenza yina kele na kati na beno,+ beno kudikumisa bunkete, mpi beno lwata bilele ya nkaka,3 ebuna bika beto telama mpi beto kwenda na Betele. Kuna mono ta sala mesa-kimenga sambu na Nzambi ya kieleka, yina pesaka mono mvutu na kilumbu yina mono vandaka na mpasi mpi yina vandaka ti mono bisika yonso* ya mono vandaka kukwenda.”+4 Yo yina, bo pesaka Yakobi banzambi yonso ya banzenza yina bo vandaka ti yo mpi bima-makutu yina vandaka na makutu na bo, ebuna Yakobi zikaka* yo na nsi ya nti ya nene yina vandaka pene-pene ya Shekemi.5 Ntangu bo kwendaka, boma ya ngolo ya Nzambi simbaka bambanza yina vandaka na nziunga na bo, yo yina bo landaka ve bana ya Yakobi.6 Nsuka-nsuka, Yakobi kumaka na Luzi,+ disongidila Betele, na insi ya Kanana, yandi ti bantu yonso yina vandaka ti yandi.7 Yandi tungaka mesa-kimenga kuna mpi pesaka kisika yina zina Ele-betele,* sambu Nzambi ya kieleka monanaka na yandi kuna ntangu yandi vandaka kutina mpangi na yandi.+8 Na nima Debora,+ ndesi ya Rebeka, fwaka mpi bo zikaka yandi pene-pene ya Betele na nsi ya nti mosi ya bo ke bingaka shene. Yo yina yandi pesaka yo zina Aloni-bakuti.*9 Nzambi monanaka diaka na Yakobi ntangu yandi vandaka kukatuka na Padani-arami mpi sakumunaka yandi.10 Nzambi tubilaka yandi nde: “Zina na nge Yakobi.+ Zina na nge ta vanda diaka ve Yakobi, kansi zina na nge ta kuma Izraele.” Ebuna yandi yantikaka kubinga yandi Izraele.+11 Nzambi tubilaka yandi diaka nde: “Mono kele Nzambi Nkwa-Ngolo Yonso.+ Buta mingi mpi kuma mingi. Makanda mpi kimvuka ya makanda ta katuka na nge,+ mpi bantotila ta basika na nge.*+12 Sambu na insi yina mono pesaka na Abrahami mpi na Izaki, mono ta pesa yo na nge, mpi mono ta pesa insi yina+ na bana* na nge.”13 Na nima Nzambi tombukaka mpi yambulaka yandi kisika yina yandi solulaka ti yandi.14 Yo yina, Yakobi tedimisaka dikunzi mosi, dikunzi ya matadi, na kisika yina yandi solulaka ti yandi, ebuna yandi tiamunaka dikabu ya malafu mpi mafuta na zulu na yo.+15 Yakobi landaka kubinga kisika yina Nzambi solulaka ti yandi, Betele.+16 Na nima bo katukaka na Betele. Ntangu bo vandaka ntete na mwa kitamina ti Efrata, Rashele yantikaka kubuta, mpi misongo na yandi vandaka mpasi mingi.17 Kansi, ntangu yandi vandaka kunwana sambu na kubasisa mwana, nkento ya ke butisaka tubilaka yandi nde: “Kuwa boma ve, sambu nge ta baka mpi mwana yai.”+18 Ntangu luzingu na yandi vandaka kukuma na nsuka* (sambu yandi vandaka kufwa), yandi pesaka mwana yina zina Bene-oni,* kansi tata na yandi pesaka yandi zina Benyamini.*+19 Ebuna Rashele fwaka mpi bo zikaka yandi na nzila ya Efrata, disongidila, Betelemi.+20 Yakobi tedimisaka dikunzi mosi na zulu ya maziamu na yandi; yo kele dikunzi ya maziamu ya Rashele tii bubu yai.21 Na nima, Izraele katukaka pana mpi tedimisaka tenta na yandi mwa ntama ti nzo-zulu ya Edere.22 Kilumbu mosi, ntangu Izraele vandaka kuzinga na insi yina, Rubeni kwendaka mpi lalaka ti makangu ya tata na yandi Bila, mpi Izraele waka mambu yina.+Yakobi vandaka ti bana 12.23 Bana ya Lea bo yai: Rubeni+ mwana ya ntete ya Yakobi, na nima Simeoni, Levi, Yuda, Isakare, mpi Zebuloni.24 Bana ya Rashele vandaka Yozefi mpi Benyamini.25 Mpi bana ya Bila, nsadi ya Rashele, vandaka Dani mpi Naftali.26 Bana ya Zilpa, nsadi ya Lea, vandaka Gadi mpi Asere. Yai bana ya Yakobi yina yandi butaka na Padani-arami.27 Nsuka-nsuka, Yakobi kwisaka kukuma kisika yina tata na yandi Izaki vandaka na Mamre,+ na Kiriati-arba, disongidila, Ebroni, kisika Abrahami mpi Izaki zingaka bonso banzenza.+28 Izaki zingaka bamvula 180.+29 Na nima, Izaki basisaka mpema na yandi ya nsuka mpi fwaka mpi bo vukisaka yandi ti bantu na yandi,* na nima ya kuzinga luzingu mosi ya nda mpi ya mbote;* bana na yandi Ezau ti Yakobi zikaka yandi.+
kon_Latn